Puisto

Puisto on avoin tai puoliavoin hoidettu viheralue kaupunkirakenteen keskellä. Puistoja on erityyppisiä riippuen käyttötarkoituksesta ja sijainnista, ja niiden ilme voi vaihdella hyvin rakennetusta lähes luonnontilaiseen. Lähiöiden ja muiden asuinalueiden viereiset metsät ovat usein virkistyskäyttöä varten hoidettuja puistometsiä. Kuvaus Kaupungissa puisto on rakennettu ja hoidettu viheralue, joka saattaa olla useammankin korttelin suuruinen, kuten New Yorkin Keskuspuisto Manhattanilla. Puistojen sanotaankin olevan kaupungin keuhkot ja niiden olemassaoloa pidetään tärkeänä. Puisto koostuu usein kukkaistutuksista, nurmikosta, kävelyteistä, penkeistä, ja toisinaan myös patsaista ja suihkulähteistä. Joidenkin puistojen reunalla on myös kioski tai kahvila. Puisto saattaa päättyä laajempaankin vesialueeseen. Puistossa voi olla pallokenttä tai leikkikenttä energisempää vapaa-ajanviettoa varten. Leikkikentällä saattaa päivystää puistotäti, joka ammatikseen ohjaa leikkiviä lapsia, ja saattaa järjestää lapsille leikin lomaan ruokailunkin. Puisto, joka on erikoistunut erilaisten kasvien esittelyyn, on puulajipuisto eli arboretum. Lähinnä englannin kielen vaikutuksesta puisto-sanasta on paljon sellaisiakin johdannaisia, jotka eivät tarkoita viheraluetta, kuten vesipuisto, huvipuisto, tiedepuisto, tuulipuisto ja yrityspuisto. Katso myös Arboretum Puutarha Kansanpuisto Lähteet SLICES paikkatietojen yhteiskäyttöhanke, Määritelmä A33.Puistot (Arkistoitu – Internet Archive) Viitteet Aiheesta muualla vaasa.fi, kohta 2.1 s.14 (Arkistoitu – Internet Archive) Kotimaisten kielten tutkimuskeskus: Puuttomia puistoja (Arkistoitu – Internet Archive) Rakennusperintö.fi - Puistot ja puutarhat (Arkistoitu – Internet Archive)